મનસુખને ત્યાંથી એસીબીને મળેલા કરોડો રૂપિયાના ચેકમાંથી ખુલ્લી પડેલી તેની મોડસ ઓપરેન્ડી એવી હતી કે જે વિદ્યાર્થીનું એડમિશન લેવાયું હોય તેના પાસેથી પેમેન્ટના ભાગ રૂપે ચેક લઇ લેવાતા હતા. જ્યારે વાલી જેમ જેમ રોકડમાં ચુકવણી કરતા તેમ તેમ વાલીઓને તેમના ચેક પરત આપવામાં આવતા હતા. એસીબીના દરોડામાં ડૉ.મનસુખ શાહ પાસેથી રૂ.૧૦૧ કરોડના ચેક મળ્યા હતા. યોજના પ્રમાણે, આ ચેક મનસુખ શાહને ક્યારેય જમા કરાવવાના નહોતા, રોકડા રૂપિયા લઈને જેમની પાસેથી ચેક લીધા તેમને પાછા આપવાના હતા. આ ચેક જેમના છે તેમની પણ તપાસ શરૂ કરી છે. ફીની લાખો, કરોડોની રકમ પૈસાદાર પરિવારના વિદ્યાર્થીઓ જ ભરી શકે એટલે વાઘોડિયામાં મનસુખની કૉલેજમાં મોટાભાગે રાજકીય નેતાઓ, ઉચ્ચ અમલદારો અને ડૉક્ટરોનાં સંતાનો જ ભણે છે, કેમ કે એમાં પૈસાપાત્ર પરિવારોના સાવ ઠોઠ વિદ્યાર્થીઓને ડૉક્ટર બનવાનો લાભ મળે અને ડૉ.મનસુખ શાહને તગડી કમાણી થાય. ચેક ઉપરાંત ૩૦૦થી વધુ વિદ્યાર્થીઓ પાસેથી ડૉનેશન પેટે રોકડેથી વ્યવહાર કરાયો હોવાની આશંકા વ્યક્ત થઇ છે. જે ચેક લેવામાં આવતા હતા તેનો તો હિસાબ રાખવામાં આવતો હતો, પણ રોકડ રકમના ડૉનેશનનો હિસાબ ગુપ્ત ડાયરીમાં રાખવામાં આવતો હતો, જેમાં પણ કૉડવર્ડ જ લખાતા હતા. કેટલા વિદ્યાર્થીઓના પૈસા આવી ગયા તેની યાદીનું રજિસ્ટર એસીબીને મળ્યું છે.